Når musikken spiller på den store grønne plæne i Mølleparken i Aalborg, så stresser det dyrene i Aalborg Zoo, der ligger blot et par hundrede meter derfra.

Derfor har Aalborg Zoo nu bedt Aalborg Kommune om at sløjfe fremtidige koncerter i Mølleparken af hensyn til dyrenes velfærd.

... Chimpanserne får tynd mave og bliver urolige. Det samme gør sig gældende for større aber og rovdyr og også vores elefanter. Henrik Johansen, direktør i Aalborg Zoo

I år er der planlagt tre store koncerter på stedet.

Blandt andet spiller den amerikanske popgruppe Maroon 5, der for nylig var aktuel ved verdens største sportsbegivenhed Super Bowl, samt danske Rasmus Seebach, der også optrådte i Mølleparken sidste sommer.

Dengang gav det anledning til stort postyr, og i Aalborg Zoo frygter man, at det vil ske igen.

- Det, vi kan se ved de store koncerter, hvor der er et stort lydtryk, er, at blandt andet chimpanserne får tynd mave og bliver urolige. Det samme gør sig gældende for større aber og rovdyr og også vores elefanter, fortæller Henrik Johansen, direktør i Aalborg Zoo.

- Det dyr, der reagerede stærkest på det, var faktisk vores dværgflodhest, som ellers er placeret længst væk. Den smed sig i vandet og var ikke oppe eller spiste i en uge. Så det har betydning for dyrene, fortsætter han.

Billede af Aalborg Zoos dværgflodhesteunge fra 2017. Dværgflodhestene er blandt de dyr, der påvirkes af musikstøjen.

Hjælper ikke at lukke dyrene ind

Det er ikke nyt, at Mølleparken bruges til store friluftskoncerter, og fra Aalborg Zoo’s side har man løbende forsøgt at tage sine forholdsregler.

- Det er noget, der har stået på i længere tid, så vi har prøvet at lukke dyrene ind under de her koncerter, men selv da reagerer de på det. Det er jo heller ikke dyrevelfærd at holde dyrene inde i weekenden, fordi der er koncert, siger Henrik Johansen.

- Det er ikke kun på dagen, men over flere dage, at de reagerer kraftigt på det. Jeg synes, man skal finde et nyt sted til at afvikle de her koncerter.

Hos Aalborg Kommune ønsker man ikke at aflyse allerede planlagte events i Mølleparken.

Men man vil tage henvendelsen alvorligt, siger rådmand for sundheds- og kulturforvaltningen i Aalborg Kommune, Mads Duedahl (V).